da en en en fr de da id da nb da da da da da nb da da de en en
De Gamle gjorde rent bord i Old Boys-rækken i årets sidste kamp - Svanholm Cricketklub
Lørdag d. 6. september 2014 kl. 15:02 af Henrik Pfaff
2014 blev det bedste år i De Gamles mangeårige historie, da de vandt alle deres kampe. Det drejer sig om DCF's officielle Old Boys-turnering, Forty Øst's T20-kampe samt den afsluttende kamp mellem Old Boys-turneringens nummer 1 og 2. Denne er en kamp om vandrepokalen Sherry de Terry, som holdet nu har vundet for 3. gang i pokalens 6-årige historie.
Der var dog ikke meget, der tydede på, at De Gamle skulle vinde så overbevisende over Glostrup, som de gjorde, da optakten til kampen var præget af mange afbud, sygdom og skadede spillere i hobetal. Dette betød, at den udpegede skriver, Flemming Søegaard, måtte indforskrives til kampen, og at holdet ligeledes skiftede anfører, da Morten Petersson måtte melde fra på grund af en knæskade. Den nye anfører, Allan From, fulgte den tidligere anførers normale linje op ved at tabe lodtrækningen, som blev foretaget, uden holdets lykkemønt blev taget i brug . I stedet for den ferieramte Per Kyhe optrådte DCF's Thomas Kentorp som neutral ene-dommer i kampen, uden at det dog gav anledning til problemer.
Dermed måtte De Gamle en tur i marken først, og da vi ved kampstart (2 x 20 overs) stadig manglede 2 spillere, skulle der arbejdes ekstra hårdt i marken, indtil de sidste dukkede op. Den ene ville komme så hurtigt som muligt fra sit arbejde, hvorimod den anden ikke havde læst sin mail, hvori der stod, at kampen skulle påbegyndes klokken 17.00 i stedet for som vanligt 17.30. Flemming (0 for 25) blev sat til at åbne, og fra den anden ende tog den nyudnævnte kaptajn, Allan F. (2 for 18), selv bolden. Flemming holdt deres score så meget nede, som han nu var i stand til, hvorimod Allan var mere gennembrudsfarlig i sin kastning. Undervejs var holdet blevet fuldtallige og takket være Jim Moniz fik vi løbet en af deres åbnere ud på et fantastisk markarbejde samt et særdeles hurtigt og præcist indstik. Efter de første 10 overs stod der 44 på tavlen, og man havde en fornemmelse af at kunne holde Glostrup på en score under 100 point. Sådan gik det ikke helt, selv om Dennis Zachariasson (2 for 31) gjorde sit for at holde dem nede. Han præsterede endda at tage et gærde på sin første bold. Fra den anden ende bowlede Jan Overgaard (0 for 28) præcist, uden dog at tage nogen gærder. Deres total lød på i alt 109 point, hvilket kun var 3 point mere end i den ordinære turnering. Så udsigten til en sejr var god.
Til at åbne blev Allan Majgaard (26*) sendt ind sammen med Michael Petersson (20), der igen fik ram på Steen Thomsen's bowling. Allan fik desværre ingen meldinger om, hvor mange point han havde scoret, så da han hamrede en stor og høj 6'er ud af banen, var det også ud af banen med Allan. De næste kanoner stod beredvilligt klar (ladte), men Kenneth Schwaner-Hansen (15 retired hurt) var desværre så uheldig i sin innings at få en bold i hovedet med et flækket øjenbryn som resultat. Jim Moniz (13) måtte desværre også forlade gærdet lidt for hurtigt, men totalen var undervejs hurtigt bragt i vejret, så presset på de efterfølgende ikke var så stort. Jan (19*) og Dennis (9*), som afsluttede med en flot 4'er, battede sejren hjem med over 5 overs tilbage. Udenfor stod Flemming og Allan F. klar til indsats, hvis nogen af to inde ved gærdet skulle svigte.
Efter det obligatoriske bad (godt nok i nye omgivelser - vi spillede på bane 1) hastede man op til fællesarrangementet med spisning (og selvfølgelig også en ordentlig kølig fadbamse) samt pokaloverrækkelse. Det var Køge's Søren Sørensen, der som anfører pænt måtte aflevere pokalen til vores anfører på dagen, Allan From, som i sin takketale ikke kunne lade være med at fyre nogle små stikpiller af sted til det tabende hold fra Glostrup. Tak var der også til Ole Christiansen fra Forty Øst for arbejdet med at arrangere dette årlige Old Boys-træf samt spisning m.m. Der gik da også en rum tid, inden spillerne brød op, da der som sædvanlig var livlig snak rundt om ved bordene.
Glostrup 109 for 5 på 20 overs
Svanholm 113 for 2 på 14,2 overs
Fra den reserveafløsende referent